text: Stephanie Lose scorer 89.583 personlige stemmer
  23 november 2017 kl. 04.24
  Stephanie Lose, (V), opnåede ikke færre end 89.583 personlige stemmer ved regionsrådsvalget i Region Syddanmark. Dermed bliver hun topscorer med kun knap 5.000 stemmer færre end Carl Holst fik i 2013. Villy Søvndal, (SF), er stemmesluger nr. 2 med 69.841 stemmer.
  
  Stephanie Lose, (V), opnåede ikke færre end 89.583 personlige stemmer ved regionsrådsvalget i Region Syddanmark. Dermed bliver hun topscorer med kun knap 5000 stemmer færre, end Carl Holst fik i 2013, hvor han opnåede 94.187 stemmer.
  Stephanie Lose, formand, (V), Region Syddanmark: "Det er en fantastisk og vild følelse at få så mange personlige stemmer. Det har hverken jeg eller andre troet på var muligt."
  - Det er en fantastisk og vild følelse at få så mange personlige stemmer. Det har hverken jeg eller andre troet på var muligt, siger en glad Stephanie Lose torsdag morgen til TV SYD.
  Villy Søvndal, (SF), er stemmesluger nr. 2 med 69.841 stemmer. Det viser optællingen af de personlige stemmer, som forelå natten til torsdag.
  Socialdemokraternes spidskandidat Poul-Erik Svendsen, Assens, nærmest halverer sit personlige stemmetal med 18.221 fra 34.742 i 2013.
  Dermed bliver han ligesom Venstres Thyge Nielsen straffet af vælgerne for bl.a. Bios-sagen - ligesom han bliver ramt af, at Villy Søvndal har trukket så mange personlige stemmer på venstre side af midten.
  Thyge Nielsen ud - Kurt Jensen ind
  Thyge Nielsen, (V), bliver ikke genvalgt til regionsrådet, hvor han frem til nytår er formand for Præhospitaludvalget. Netop i den egenskab har han været i strid modvind på grund af Bios-sagen. Onsdag stod det klart, at han heller ikke blev genvalgt til byrådet i Varde.
  Med 1.772 stemmer til regionsrådsvalget blev han kun nr. 17 blandt Venstres kandidater, hvoraf de 14 får plads i regionsrådet. 
  Thyge Nielsen, 64 år, har siden 2005 været regionsrådsmedlem i Region Syddanmark. Han har tidligere været amtsrådsmedlem i Ribe Amt i perioden 1997-2005. Til valget i 2017 genopstillede han til både byrådet og regionsrådet.
  Blandt de nyvalgte Venstre-medlemmer til regionsrådet er den tidligere direktør for Frøs Sparekasse, Kurt Jensen, Rødding. Han fik 3.374 personlige stemmer og bliver valgt som nr. tre for Venstre.
  
  